תפילת שמונה עשרה שכולה ירושלים

**מים ראשונים:** **הדף להלן הוא לא "שלנו"!** המידע בדף זה נלקח ממאמר של ד"ר יעקב עציון שפורסם בעיתון מקור ראשון ביום ירושלים תשפ"ב. הנוסח שלהלן נמצא בגניזה בקהיר ולא ברור לכבוד מה נכתב. וכלשונו של ד"ר יעקב עציון: "אנו יכולים רק לשער לכבוד איזו הזדמנות נכתבה תפילה זו, שמעלה את ירושלים על ראש שמחתה. אולי נכתבה עבור מי שזכה לעלות ולהתפלל בירושלים? מכל מקום, אם היה נחוג אז יום ירושלים – תפילה זו ודאי הייתה מתאימה ליום זה".

**אַתָּה תָקוּם תְּרַחֵם צִיּוֹן,**

**עָזְרֵינוּ מָגִנֵּינוּ מִיְּרוּשָׁלַיִם,**

**בָּרוּךְ אַתָּה ה' מָגֵן אַבְרָהָם.**

**בְּרַחֲמִים תְּעוֹרֵר יְשֵׁנֵי צִיּוֹן,**

**הַחֲיֵנוּ בְּטַל מִיְּרוּשָׁלַיִם,**

**בָּרוּךְ אַתָּה ה' מְחַיֵּה הַמֵּתִים.**

**גָּדוֹל וְנוֹרָא תּוֹפִיעַ מִצִּיּוֹן,**

**וְתֻקְדַּשׁ בָּנוּ וּבִירוּשָׁלַיִם,**

**בָּרוּךְ אַתָּה ה' הָאֵל הַקָּדוֹשׁ.**

**דֵּעָה וְחָכְמָה חַכְּמֵנוּ בְּצִיּוֹן,**

**וּבוֹנְנֵנוּ תְּבוּנָה מִיְּרוּשָׁלַיִם,**

**בָּרוּךְ אַתָּה ה' חוֹנֵן הַדַּעַת.**

**הָשֵׁב שְׁבוּתֵנוּ וּשְׁבוּת צִיּוֹן,**

**וְתִרְצֶה תְּשׁוּבָתֵינוּ בִּירוּשָׁלַיִם,**

**בָּרוּךְ אַתָּה ה' הָרוֹצֶה בִּתְשׁוּבָה.**

**וְהַצְלֵל וְהָדֵחַ צוֹאַת צִיּוֹן,**

**וּסְלַח לַעֲוֹונֵנוּ בִּירוּשָׁלַיִם,**

**בָּרוּךְ אַתָּה ה' הַמַּרְבֶּה לִסְלוֹחַ.**

**זִמְרָה וְחָלִיל נַפְצִיחַ בְּצִיּוֹן,**

**לְגוֹאֵל וְחָזָק בִּירוּשָׁלַיִם,**

**בָּרוּךְ אַתָּה ה' גּוֹאֵל יִשְׂרָאֵל.**

**חֹלִי וּמַכְאוֹב הַעֲבֵר מִצִּיּוֹן,**

**וְרַפֵּא חֳלָיֵינוּ בִּירוּשָׁלַיִם,**

**בָּרוּךְ אַתָּה ה' רוֹפֶא חוֹלֵי עַמּוֹ יִשְׂרָאֵל.**

**טַל חֶרְמוֹן שֶׁיּוֹרֵד עַל הַרְרֵי צִיּוֹן,**

**בּוֹ בָּרֵךְ שְׁנוֹתֵינוּ בִּירוּשָׁלַיִם,**

**בָּרוּךְ אַתָּה ה' מְבָרֵךְ הַשָּׁנִים.**

**יִתָּקַע בְּשׁוֹפָר גָּדוֹל בְּצִיּוֹן,**

**לְקַבֵּץ נְפוּצוֹתֵינוּ לִירוּשָׁלַיִם,**

**בָּרוּךְ אַתָּה ה' מְקַבֵּץ נִדְחֵי עַמּוֹ יִשְׂרָאֵל.**

**כָּלֵה בְּמִשְׁפָּט שׂוֹנְאֵי צִיּוֹן,**

**וְשָׁפְטֵנוּ בְּרַחֲמִים בּיִרוּשָׁלַיִם,**

**בָּרוּךְ אַתָּה ה' אוֹהֵב צְדָקָה וּמִשְׁפָּט.**

**לַזֶּידִים וְלַמִּינִים תַּכְנִיעַ מִצִּיּוֹן,**

**וְיִתַּמּוּ כָּרֶגַע מִיְּרוּשָׁלַיִם,**

**בָּרוּךְ אַתָּה ה' מַכְנִיעַ זֵדִים.**

**מִבְטָח תִּהְיֶה לָנוּ בְּצִיּוֹן,**

**וְתֵן שָׂכָר טוֹב לִירוּשָׁלַיִם,**

**בָּרוּךְ אַתָּה ה' מִבְטָח לַצַּדִּיקִים.**

**נְעִימוֹת נְזַמֵּר לָךְ וְנַפְצִיחַ בְּצִיּוֹן,**

**וְכוֹנֵן חָרְבוֹת יְרוּשָׁלַיִם,**

**בָּרוּךְ אַתָּה ה' אֱלֹהֵי דָּוִיד וּבוֹנֵה יְרוּשָׁלַיִם.**[[1]](#footnote-1)

**סִיחַ וְתַחֲנוּנִים נֹאמַר בְּצִיּוֹן,**

**וְתַקְשִׁיב שַׁוְעֵנוּ מִיְּרוּשָׁלַיִם,**

**בָּרוּךְ אַתָּה ה' שׁוֹמֵעַ תְּפִלָּה.**

**עוֹלָה וְקָרְבָּן נַעֲרֹךְ לָךְ בְּצִיּוֹן,**

**וְתִרְצֶה עֲבוֹדָתֵנוּ מִיְּרוּשָׁלַיִם,**

**בָּרוּךְ אַתָּה ה' שֶׁאוֹתָך בְּיִרְאָה נַעֲבוֹד.**

**פְּדֵה עַמְּךָ וְיַעֲלוּ לְצִיּוֹן,**

**וְתֵטִיב מִטּוּבָךְ לִירוּשָׁלַיִם,**

**בָּרוּךְ אַתָּה ה' הַטּוֹב שִׁמְךָ וּלְךָ נָאֶה לְהוֹדוֹת.**

**צַהֵל צִדְקוֹת צִיּוֹן,**

**וְעַטְּרֵנוּ בְּרָכָה וְשָׁלוֹם בִּירוּשָׁלַיִם,**

**בָּרוּךְ אַתָּה ה' עוֹשֵׂה הַשָּׁלוֹם.**

יום ירושלים שמח

מחלקי המים

**מים אחרונים:** נשוב ונדגיש שאין זה דף "שלנו", אלא נוסח שנמצא בגניזת קהיר ופורסם במקור ראשון ע"י ד"ר יעקב עציון ביום ירושלים שנת תשפ"ב. לצילום כתב היד, ראו כאן:

[MS\_HEB\_f\_29\_62b.jpg (2660×3535) (ox.ac.uk)](https://genizah.bodleian.ox.ac.uk/fragments/full/MS_HEB_f_29_62b.jpg)

1. ראו הערת ד"ר יעקב עציון על ברכה זו המשלבת את צמח דוד ובניין ירושלים: "בתפילה זו, השמורה כיום בספריית אוניברסיטת אוקספורד באנגליה, יש שמונה עשרה ברכות ולא תשע עשרה, שכן לפי המנהג הארץ ישראלי שתי הברכות החותמות כיום "בונה ירושלים" ו"מצמיח קרן ישועה" נכללו בברכה אחת, שחתימתה הייתה "ברוך אתה ה', אלוהי דוד ובונה ירושלים" (כיום הנוסח המקובל בכל העדות הוא הנוסח הבבלי, שבו בתפילת שמונה עשרה יש תשע עשרה ברכות)". [↑](#footnote-ref-1)